哭少游學士  其二
作者：釋道潜
朝代：宋

paragraphs: 念子少年日，豪氣吞九州。
讀書知穾奧，游刃無全牛。
當時所獻策，考致第一流。
論高追賈誼，氣勝凌馬周。
勝理非空文，灼可資廟謀。
危根易摇動，謂子不好脩。
嗚呼一齊人，柰彼衆楚咻。
孔門餘四科，士豈一律求。
區區事屠釣，崛起爲公侯。
數奇信有命，君亦忘怨尤。
平生所著書，字字鏗琳球。
子道决不泯，千載傳芳猷。